Tako pri pasivni kot nizkoenergijski montažni hiši je ključno temeljito načrtovanje, z upoštevanjem orientacije hiše na parceli, da bo izkoristek sončne energije kar najbolj optimalen. Pri gradnji obeh vrst hiš je načeloma uporabljen material enake vrste. Razlika med njima pa je na primer v debelini stenske toplotne izolacije. Nizkoenergijska montažna hiša običajno ima do 20 cm sloj izolacije, med tem ko je sloj izolacije pri pasivni večji, do 30 cm. Enako velja tudi za toplotno izolacijo strehe, ki je pri pasivni hiši običajno skoraj dvakrat večja, kot pri nizkoenergijski montažni hiši. Do razlik prihaja tudi pri načrtovanju toplotne izolacije hiše v izvedbi temeljev in načrtovanju stika s tlemi.
Če primerjamo hiši med seboj glede na porabo energije v kWh/m2 lahko rečemo, da nizkoenergijska hiša okvirno porabi od 45-60 kWh/m2, pasivna hiša pa veliko manj, okvirno do največ 15 kWh/m2. Pri tem je v igri toplotna prehodnost, ki jo označujemo z U (W/m2K) in nam pove, koliko toplote prehaja v določeni časovni enoti skozi kvadratni meter konstrukcije montažne hiše. Ob tem pa upošteva razlike v temperaturi zraka na zunanji in notranji strani montažne hiše. Velja torej, da boljša kot je toplotna izolacija hiše, nižja je toplotna prehodnost.